SKRIFTLIG FORESPØRGSEL P-2484/01

af Jillian Evans (Verts/ALE) til Kommissionen

(5. september 2001)

Om: Chardon LL (GMO)

I. august 1998 blev der i henhold til direktiv 90/220/EØF(1) (beslutning 98/293/EF(2)) givet tilladelse til markedsføring af frø og korn af genetisk modificeret maj (Zea mays L.) med øget ammonium-glufosinat-tolerans, afledt af majslinjen HE/89, transformationsbegivenhed T25, som er blevet transformeret ved anvendelse af plasmidet pUC/Ac. Tidligere samme år var der i henhold til forordning 258/97(3) (forordningen om nye levnedsmidler) blevet givet meddelelse om anvendelse af T25-majs til konsum.

I marts 2000 foreslog Det Forenede Kongeriges regering, at en T25-majssort med betegnelsen Chardon LL blev registreret til kommerciel dyrkning i Det Forenede Kongerige. Det viste sig imidlertid, at den pågældende sort, som allerede var blevet registreret i Frankrig, ikke var blevet afprøvet i tilstrækkelig grad. Hidtil er sorten ikke blevet føjet til den fælles sortsliste (direktiv 70/457/EØF(4) om den fælles sortsliste over landbrugsplantearter).

Kan Kommissionen bekræfte, at sorten Chardon LL ikke er blevet afprøvet i Frankrig i overensstemmelse med fællesskabsbestemmelser, og at den derfor ikke kan føjes til den fælles sortsliste?

Hvor mange sorter, som ikke er blevet afprøvet i overensstemmelse med fællesskabsbestemmelser, er føjet til den fælles sortsliste?

Er Kommissionen enig i, at hvis Chardon LL føjes til den fælles sortsliste, kan enhver medlemsstat, såfremt det konstateres, at dyrkningen af Chardon LL vil kunne skade dyrkningen af andre sorter i den pågældende medlemsstat eller frembyde en fare for miljøet eller menneskers sundhed, på anmodning blive bemyndiget til i overensstemmelse med fremgangsmåden i artikel 23 a i direktiv 70/457/EØF at forbyde handel med frø eller planter af denne sort på hele eller dele af sit territorium (artikel 19 i direktiv 70/457/EØF)?

(1) EFT L 117 af 8.5.1990, s. 15.

(2) EFT L 131 af 5.5.1998, s. 30.

(3) EFT L 43 af 14.2.1997, s. 1.

(4) EFT L 225 af 12.10.1970, s. 1.

Svar afgivet på Kommissionens vegne af David Byrne

(18. oktober 2001)

Kommissionen har siden efteråret 2000 været bekendt med, at visse majssorter ikke er blevet afprøvet i overensstemmelse med Rådets direktiv 70/457/EØF af 29. september 1970 om den fælles sortsliste over landbrugsplantearter og gennemførelsesbestemmelserne hertil, for så vidt angår varigheden af undersøgelsen af sorternes selvstændighed, stabilitet og homogenitet. De officielle prøver varede nemlig kun i et år i stedet for to. Det gælder også for sorten Chardon LL.

Ingen af de majssorter, der officielt er godkendt af medlemsstaterne med henblik på optagelse i den nationale sortsliste og meddelt Kommissionen efter den 15. september 2000, er blevet føjet til den fælles sortsliste, hvis de officielle prøver kun varede i et år i stedet for to.

Kommissionen bekræfter, at en medlemsstat i overensstemmelse med artikel 19 i Rådets direktiv 70/457/EØF kan blive bemyndiget til helt eller delvis at forbyde handel med frø på sit territorium, såfremt det konstateres, at dyrkningen i en medlemsstat af den pågældende sort, der er opført på den fælles sortsliste, plantesundhedsmæssigt vil kunne skade dyrkningen af andre sorter eller arter eller udgøre en fare for miljøet eller menneskers sundhed. I tilfælde af overhængende fare kan medlemsstaten udstede et forbud allerede fra indgivelsen af anmodningen og til det tidspunkt, hvor den endelige afgørelse træffes. Der er foreløbig ikke indgivet nogen anmodning.